अलग-अलग दुर्घटनाओं में एक की मौत
बेतला/बालूमाथ | बरवाडीहथाना क्षेत्र के कुटमू-बेतला मार्ग पर बेतला के तुरीटोला के पास स्कार्पियों पलटने से डालटनगंज निवासी धर्मराज तिवारी के पुत्र दीपू तिवारी (22) की घटनास्थल पर ही मौत हो गई। जबकि पियूष कुमार समेत चार लोग घायल हो गए। घटना के संबंध में बताया जाता है कि चारों स्कॉर्पियों वाहन से पलामू किला घूमने आए थे। शाम में डालटनगंज लौटने के दौरान जैसे ही बेतला के तुरीटोला के पास पहुंचे कि चालक ने अपना संतुलन खो दिया और वाहन पलट गया, जिससे दीपू की घटनास्थल पर ही मौत हो गई, जबकि उसपर सवार पियूष अन्य तीन लोग घायल हो गए। स्थानीय लोगों की मदद से जेसीबी बुलाकर स्कॉर्पियो को सीधा किया गया। उसके बाद घायलों को रांची ले जाया गया। समाचार लिखे जाने तक दुर्घटना की सूचना पुलिस को नहीं दी गई है। इधर बालूमाथ-पांकी पथ पर बालूमाथ थाना क्षेत्र के हुम्बू पुलिस पिकेट के पास रविवार की शाम करीब छह बजे एक ट्रक के धक्के से बुलक भुइयां (भुइयांटोली, हुम्बू) नामक 60 वर्षीय एक वृद्ध गंभीर रूप से घायल हो गया। बताया जाता है कि वह रोड क्रॉस कर रहा था कि इसी दौरान ट्रक ने उसे अपनी चपेट में ले लिया। दुर्घटना के बाद रोड पर कराहते हुए उस वृद्ध को इसी रास्ते से विधायक प्रकाश राम ने अपने वाहन में बैठाकर बालूमाथ सीएचसी लाया, जहां डॉ. सुरेश राम ने उसकी गंभीर स्थिति को देखते हुए रिम्स रेफर कर दिया।
विधायक की पहल पर अविलंब एम्बुलेंस की व्यवस्था कराकर घायल को रिम्स भेज दिया गया है। गौरतलब हो कि बुलक के घर पर कोई सदस्य नहीं है। उसके पुत्र बाहर कमाने गए हुए हैं। ट्रक को हुम्बू पुलिस द्वारा जब्त कर लिया गया है।
hin_Deva hin_Deva hin_Deva